กมธ.สกัดแบงก์ขายประกันพ่วงเอทีเอ็ม
กมธ.การเงินฯ ออกโรงสกัดแบงก์พาณิชย์หยุดละเมิดสิทธิ บังคับทำประกันชีวิตแลกบัตรเอทีเอ็ม
23 พ.ค. 2556

กมธ.การเงินฯ ออกโรงสกัดแบงก์พาณิชย์หยุดละเมิดสิทธิ บังคับทำประกันชีวิตแลกบัตรเอทีเอ็ม
นายไชยา พรหมา สส.หนองบัวลำภู พรรคเพื่อไทย (พท.) ในฐานะประธานคณะกรรมาธิการ (กมธ.) การเงิน การคลัง การธนาคาร และสถาบันการเงิน สภาผู้แทนราษฎร เปิดเผยว่า กมธ.ได้ขอความร่วมมือไปยังสมาคมธนาคารไทย และธนาคารพาณิชย์ทั่วประเทศ ไม่ให้ธนาคารบังคับลูกค้าทำประกันชีวิตร่วมกับการเปิดบัญชีทำบัตรเอทีเอ็ม 
ทั้งนี้ พฤติกรรมดังกล่าวแม้จะเป็นการแข่งขันกันทางธุรกิจ แต่ก็เป็นการละเมิดสิทธิขั้นพื้นฐานของประชาชนโดยให้ธนาคารพาณิชย์ทุกแห่งติดประกาศแจ้งจำนวนบัตรเอทีเอ็มธรรมดาว่าเหลือจำนวนกี่ใบ และหากหมดจะพร้อมให้บริการเมื่อใด และจะต้องตั้งศูนย์ฮอตไลน์เพื่อให้ประชาชนสามารถร้องเรียนได้
“การขอความร่วมมือ ไม่ใช่การบังคับทางกฎหมาย แต่เป็นเรื่องของความรับผิดชอบและจรรยาบรรณ ที่ธนาคารไม่ควรหยิบฉวยโอกาสทางธุรกิจมาละเมิดสิทธิขั้นพื้นฐานของประชาชนในการบังคับทำประกันชีวิตหรือประกันวินาศภัยต่างๆ” นายไชยา กล่าว
นายไชยา กล่าวอีกว่า หลังการประชุมพิจารณาร่าง พ.ร.บ.งบประมาณรายจ่ายประจำปี 2557 เสร็จสิ้นลง กรรมาธิการจะตั้งคณะทำงานร่วมกับธนาคารแห่งประเทศไทย (ธปท.) สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สำนักงานคณะกรรมการคุ้มครองผู้บริโภค (สคบ.) เพื่อกำกับดูแลและหาทางแก้ไขปัญหาเรื่องดังกล่าวให้มีความเป็นรูปธรรมมากขึ้น
สมาคมประกันชีวิตไทย รายงานว่า ไตรมาสแรกปี 2556 ธุรกิจประกันชีวิตสามารถทำยอดขายให้ลูกค้ารายใหม่ทั้งสิ้น 3.83 หมื่นล้านบาท เพิ่มขึ้น 39.54% โดยเป็นยอดขายผ่านธนาคารสูงถึง 61% หรือ 2.33 หมื่นล้านบาท ซึ่งเป็นช่องทางการขายที่มีอัตราการเติบโตสูงที่สุด ส่วนยอดขายผ่านช่องทางอื่นๆ มีเพียง 39% หรือ 1.49 หมื่นล้านบาท
ขณะที่ ธปท.รายงานว่า ธนาคารกสิกรไทยสามารถขายประกันให้ลูกค้ารายใหม่ได้มากที่สุดอันดับ 1 รองลงมาคือ ธนาคารกรุงเทพ อันดับ 3 ธนาคารไทยพาณิชย์ อันดับ 4 ธนาคารกรุงไทย